Befejezték a viri bontásokat
Horvát sajtóforrás szerint néhány napon belül dönt a Zára (Zadar) megyei bíróság azoknak a magyaroknak az ügyében, akik Vir szigetén lebontott ingatlanjaik miatt perelték be a horvát államot. A horvát hatóságok közben befejezték a magyar tulajdonban lévõ, bontásra ítélt Vir szigeti házak lerombolását.
A Vecernji List címû horvát napilap hétfõn emlékeztetett arra, hogy a múlt hét végén nyújtottak be keresetet magyarok a Horvát Köztársaság ellen, azt kérve a bíróságtól, hogy nyilvánítsa törvénytelennek a viri bontásokat, és állítsa le a szigeten a további rombolást. Marijan Bitanga, a Zára megyei bíróság elnöke a lapnak úgy nyilatkozott, hogy a magyar panaszok ügyében néhány napon belül születik döntés. Már hétfõn összeült azonban a bíróság kollégiuma, hogy egységes gyakorlatot alakítson ki, mert el akarják kerülni, hogy hasonló ügyeket eltérõ módon közelítsenek meg.
Egy bírói döntés azonban már született a Vir szigetén végrehajtott házlebontásokkal kapcsolatban. Büntetõfeljelentést tettek az 58 éves Niko Maros ellen, aki azzal fenyegetõzött, hogy felrobbantja a házát, ha annak lebontásához hozzákezdenek. A férfi ellen mások életének a veszélyeztetése és közveszélyokozás miatt tettek feljelentést – erõsítette meg a rendõrség. A zágrábi környezetvédelmi, területrendezési és építésügyi minisztérium hétfõn a nagy közérdeklõdésre hivatkozva adott hírt arról, hogy a fenyegetõzõ nem mondott igazat, amikor azt állította, hogy Vir szigetén felépített kétemeletes háza az egyetlen ingatlanja neki és a családjának. A minisztérium szerint így nincs ok arra, hogy megváltoztassák az építés-ellenõrzési hatóság operatív tervét, ami feltehetõen azt jelzi, hogy a fenyegetõzõ házát is le fogják bontani. (mti)
A horvát hatóságok befejezték a magyar tulajdonban lévõ, bontásra ítélt Vir szigeti házak lerombolását, és ezt a helyszínen közölték Dunai Péter zágrábi magyar konzullal. Az adriai-tengeri szigeten építési szabálytalanság miatt 50 házat ítéltek bontásra, és ezekbõl 18 volt magyar tulajdonban.